Väravad on valla  Juubelipidustused Eesti Rahva Muuseumis algavad linnarahvale 13. aprillil  kell 17 juubelitrükiste esitluse ja -näituse avamisega näitusemajas. 14. aprilli hommikul kell 10 esitletakse Tartus postimuuseumis juubelimarki, mille teeb hinnaliseks väike tiraaž.  Kell 16 märgistatakse Tartu-Räpina-Värska maanteel Luunja sillal Tartu-Maarja ja Võnnu kihelkonna piir. Sellega on teoks saanud president Lennart Meri kunagine idee märgistada eestiaegsete kihelkondade piirid, et tugevdada kodukanditunnet. Kahe aasta jooksul plaanitakse põhi-, tugi- ja kõrvalmaanteedele panna 730  piiritähist.  15. aprillil on aga kella 11st lahtiste uste päev «Väravad on valla!» muuseumi näitusemajas, peamajas, Raadi mõisas ja kirjandusmuuseumis. Üliõpilasi ja noori uurijaid oodatakse osalema etnoloogia ja folkloristika aktuaalseid probleeme, valdkondi ja suundumusi käsitleval konverentsil «Noorte hääled», mis toimub 22.-23. aprillini.  Raadi hooaeg avatakse 15. mail välinäitusega «See maa, kus palju vahvust ja vaimuvara ka». Rahvusvaheline muuseumiöö «Öös on asju» on ERMis 16. mail ja rahvusvahelist  muuseumipäeva tähistatakse 18. mail. Kel aga huvi rohkem, võib näitusemajas ette tellida mõne muuseumi poolt välja pakutud programmi.